સુરતઃ વસંત ગજેરા સામે હોસ્પિટલમાંથી ફોન ઉપર વાત કરવાનો ગુનો દાખલ
ગુરુવાર, સપ્ટેમ્બર 20 2018, 02:41 Hrs(IST)
નવગુજરાત સમય | Publish Date: Apr 7 2018 9:31PM
- - જાપ્તામાં લાવેલા પીએસઆઈ બી.એમ. જોષીને સસ્પેન્ડ કરાયા, ખટોદરા પોલીસ મથકમાં ગુનો પણ નોંધાયો
કરોડોની જમીન ઉપર ગેરકાયદે કબજો કરવાના મુદ્દે લાજપોર જેલમાં બંધ ટોચના ઉદ્યોગપતિ વસંત ગજેરાને સિવિલ હોસ્પિટલમાંથી મોબાઈલ ઉપર વાત કરવાનું અઘરુ પડી ગયું છે. તેમની સામે પ્રિઝનર એક્ટ પ્રમાણે ગુનો દાખલ કરાયો છે. વસંત ગજેરાની સાથે તેમને જાપ્તામાં લાવનારા પીએસઆઈની સામે પણ ગુનો દાખલ કરીને સસ્પેન્ડ કરાયા છે.
શનિવારે મોડીસાંજે ખટોદરા પોલીસ મથકમાં ગુનો દાખલ કરાયો હતો. હેડક્વાર્ટરમાં એએસઆઈ જેન્તી પટેલે ફરિયાદ નોંધાવી હતી. તેમાં નોંધાવાયેલી હકીકત મુજબ ગત પાંચમી એપ્રિલે સવારે વસંત ગજેરાને લાજપોર જેલમાંથી પોલીસ જાપ્તા હેઠળ નવી સિવિલ હોસ્પિટલમાં લાવવામાં આવ્યા હતાં. ત્યારે માઈનોર ટ્રોમા સેન્ટરમાંથી મોબાઈલ ફોન ઉપર કોઈકની સાથે વાત કરતાં હતાં. આ ઘટનાને કોઈકે મોબાઈલમાં રેકર્ડ કરીને સોશ્યલ મિડીયામાં વિડયો વાયરલ કરી દીધો હતો. એટલે તેમની સામે પ્રિઝનર એક્ટની કલમ 42 મુજબ ગુનો નોંધવામાં આવ્યો હતો. તેમના જાપ્તાની જવાબદારી જેમના શિરે હતી તેવા પીએસઆઈ બી.એસ.જોષીને સસ્પેન્ડ કરવાનો હુકમ કરાયો હતો. તેમની સામે આઇપીસી 188 મુજબ ગુનો પણ દાખલ કરવામાં આવ્યો હતો.
અહીં ઉલ્લેખનીય છે કે, વસંત ગજેરા વેસુની એક જમીનમાં ગેરકાયદે કબજો સાબિત કરવા કોર્ટમાં ખોટા દસ્તાવેજો રજૂ કરવાના ગુનામાં લાજપોર જેલમાં છે. તેમની સામે શુક્રવારે પણ બે ફરિયાદ નોંધાઈ હતી. જોકે, સુપ્રીમ કોર્ટે કોઈ કાર્યવાહી નહીં કરવા સ્ટે આપ્યો છે.